
[bookmark: TextBodyBegin]Evropski parlament,
–	ob upoštevanju zahteve za odvzem imunitete Grzegorzu Braunu, ki jo je z dopisom z dne 16. julija 2025 na zahtevo regionalnega državnega tožilstva v okrožju Varšava-Praga v Varšavi posredoval poljski generalni državni tožilec v zvezi s kazenskim postopkom zoper Grzegorza Brauna in ki je bila razglašena na plenarnem zasedanju 8. septembra 2025,
–	ob upoštevanju tega, da se šteje, da se je Grzegorz Braun odrekel pravici do zagovora v skladu s členom 9(6) Poslovnika,
–	ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
–	ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 19. decembra 2019[footnoteRef:1], [1:  	Sodba Sodišča z dne 21. oktobra 2008, Marra/De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010, Gollnisch/Parlament, T-42/06, ECLI:EU:T:2010:102; sodba Sodišča z dne 6. septembra 2011, Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013, Gollnisch/ Parlament, T-346/11 in T-347/11, ECLI:EU:T:2013:23, in sodba Sodišča z dne 19. decembra 2019, Junqueras Vies, C-502/19, ECLI:EU:C:2019:1115.] 

–	ob upoštevanju člena 105(2) in (5) ustave Republike Poljske,
–	ob upoštevanju člena 5(2), člena 6(1) in člena 9 Poslovnika,
–	ob upoštevanju poročila Odbora za pravne zadeve (A10‑0075/2026),
A.	ker je poljski generalni državni tožilec v pismu z dne 16. julija 2025 posredoval zahtevo regionalnega državnega tožilstva v okrožju Varšava-Praga v Varšavi za odvzem imunitete poslancu Evropskega parlamenta Grzegorzu Braunu, ki je bil izvoljen na Poljskem, v zvezi z več očitanimi kaznivimi dejanji, storjenimi v letih 2025;
B.	ker naj bi po navedbah iz zahteve Grzegorz Braun 30. aprila 2025 na glavnem trgu (Plac Wolności) v kraju Biała Podlaska v sodelovanju z drugo osebo ukradel ukrajinsko zastavo, ki je bila javno izobešena na balkonu stavbe mestne hiše, kar je povzročilo izgubo v škodo mestne občine Biała Podlaska; ker očitano dejanje predstavlja kaznivo dejanje iz člena 278(3a) poljskega kazenskega zakonika;
C.	ker naj bi po navedbah iz zahteve Grzegorz Braun 6. maja 2025 v Katovicah v sodelovanju z drugo osebo domnevno ukradel zastavo Evropske unije, ki je bila izobešena v avli ministrstva za industrijo(Ministerstwo Przemysłu), kar je povzročilo škodo temu ministrstvu; ker očitano dejanje predstavlja kaznivo dejanje iz člena 278(3a) poljskega kazenskega zakonika;
D.	ker naj bi po navedbah iz zahteve Grzegorz Braun 11. junija 2025 v glavnem preddverju poljskega sejma v Varšavi uničil predmete, ki so pripadali nekomu drugemu, v obliki desetih barvnih plakatov, ki so bili del razstave, posvečene osebam LGBTQ+, kar je povzročilo škodo parlamentarnemu koalicijskemu klubu levice (Koalicyjny Klub Parlamentarnego Lewicy); ker očitano dejanje predstavlja kaznivo dejanje iz člena 288(1) poljskega kazenskega zakonika;
E.	ker naj bi po navedbah iz zahteve Grzegorz Braun 28. aprila 2025 v Varšavi prek množičnih medijev Muzeju zgodovine poljskih Judov (POLIN) in drugim subjektom, ki so sodelovali v družbeni kampanji, domnevno pripisal ravnanje in značilnosti, ki bi jih lahko diskreditirale v javnem mnenju ali povzročile izgubo zaupanja, potrebnega za opravljanje določene vrsto dejavnosti, ko je med razpravo, v kateri so sodelovali kandidati za funkcijo predsednika Republike Poljske in se je v živo predvajala na televiziji in spletu, navedel, da je judovski znak v obliki narcise simbol sramu in podrejenosti; ker očitano dejanje predstavlja kaznivo dejanje iz člena 212(2) poljskega kazenskega zakonika;
F.	ker je bil Grzegorz Braun na evropskih volitvah junija 2024 izvoljen v Evropski parlament in je bil torej v času očitanih kaznivih dejanj poslanec Evropskega parlamenta; 
G.	ker pri očitanih kaznivih dejanjih ne gre za mnenje ali glas, ki bi ga Grzegorz Braun izrazil pri opravljanju svojih dolžnosti v smislu člena 8 Protokola št. 7 o privilegijih in imunitetah Evropske unije, in ker posledična zahteva za odvzem imunitete Grzegorzu Braunu ni povezana s tem;
H.	ker v skladu s členom 9, prvi odstavek, točka (a), Protokola št. 7 o privilegijih in imunitetah Evropske unije med zasedanjem Evropskega parlamenta njegovi poslanci na ozemlju svoje države uživajo imunitete, priznane poslancem parlamenta njihove države članice;
I.	ker na podlagi člena 105(2) in (5) ustave Republike Poljske poslanec od dneva razglasitve volilnih rezultatov do dneva izteka svojega mandata ne more biti spoznan za kazensko odgovornega in se ga ne sme pridržati ali prijeti brez privolitve sejma, razen kadar se ga zaloti pri storitvi kaznivega dejanja in je njegovo pridržanje nujno za zagotovitev pravilnega poteka postopka;
J.	ker je namen poslanske imunitete iz Protokola št. 7 o privilegijih in imunitetah Evropske unije zaščititi Parlament in njegove poslance pred sodnimi postopki v zvezi z dejavnostmi, ki se izvajajo pri opravljanju parlamentarnih dolžnosti in jih ni mogoče ločiti od teh dolžnosti;
K.	ker v skladu s členom 5(2) Poslovnika parlamentarna imuniteta ni osebni privilegij poslanca, temveč je jamstvo neodvisnosti Parlamenta kot celote in njegovih poslancev;
[bookmark: _Hlk223449412]L.	ker v tem primeru Parlament ni našel dokaza o tem, da gre za fumus persecutionis, kar pomeni dejstva, ki kažejo, da bi bil namen sodnega postopka škodovati politični dejavnosti Grzegorza Brauna pri opravljanju funkcije poslanca Evropskega parlamenta;
M.	ker Parlamenta ni mogoče enačiti s sodiščem in ker poslanec v zvezi s postopkom za odvzem imunitete ne sme biti obravnavan kot „obtoženec“[footnoteRef:2]; [2:  	Sodba Splošnega sodišča z dne 30. aprila 2019, Briois/Parlament, T-214/18, ECLI:EU:T:2019:266.] 

1.	sklene, da se Grzegorzu Braunu odvzame imuniteta;
2.	naroči svoji predsednici, naj ta sklep in poročilo pristojnega odbora nemudoma posreduje pristojnemu organu Republike Poljske in Grzegorzu Braunu.

